હાર્દિક પટેલ વતી એડવોકેટ રફીક લોખંડવાલાએ હાઇકોર્ટ સમક્ષ અરજી કરી છે. તેમણે એવી રજૂઆત કરી હતી કે, વિસનગરના કેસમાં હાઇકોર્ટે હાર્દિકને શરતી જામીન આપ્યા હતા. તેવી જ રીતે રાજદ્રોહના કેસમાં પણ તેને શરતી જામીન મળ્યા હતા. વિસનગર કેસની મહેસાણામાં પ્રવેશ પર પ્રતિબંધની શરત ચાલુ છે. તેથી ગુજરાતમાં હોવા છતાંય હાર્દિક પોતાના વતન, માતાજીના સ્થાનક અને પાટીદારની બહોળી સંખ્યા ધરાવતા મહેસાણામાં જઇ શકતો નથી. પરિણામે સામાજિક, ધાર્મિક અને જે આંદોલન તેણે ઊભું કર્યું હતું તેના કોઇ કામમાં તે મહેસાણા ખાતે જોડાઇ શકતો નથી. તેથી આ શરતમાં તેને રાહત કરી આપવામાં આવે.